ក្រុម​ដឹកនាំ​ស្ត្រី​ជំរុញ​បេក្ខភាព​ស្ត្រី​ក្នុងគ.ជ.ប.ថ្មី
ក្រុម​មេដឹក​នាំ​សង្គម​ស៊ីវិល​សម្រាប់​ស្ត្រី​អះអាង​ថា​ នឹង​ខ្លួន​នឹង​បន្ត​ធ្វើ​ការ​តស៊ូ​ទាមទារ​បន្ត​ទៀត​ ​មុន​ពេល​​ការ​ជ្រើសរើស​សមាស​ភាព​គ.ជ.ប.​​ថ្មី​ជា​ផ្លូវ​ការ​ចុង​ក្រោយ​ដោយ​រដ្ឋសភា​នៅ​ថ្ងៃ​ទី​១៣​ខែ​មេសា។​
ភ្នំពេញ — គណៈកម្មាធិការលើកស្ទួយស្ត្រីក្នុងវិស័យនយោបាយនៅក្នុងប្រទេសកម្ពុជាដែលជាបណ្តុំអង្គការសម្រាប់ស្ត្រីជាច្រើន បានទាមទារនៅថ្ងៃអង្គារនេះឲ្យគណបក្សជាប់ឆ្នោតទាំងពីរ គឺគណបក្សប្រជាជនកម្ពុជានិងគណបក្សសង្គ្រោះជាតិព្យាយាមបញ្ចូលបេក្ខជនស្ត្រីចូលក្នុងគណៈកម្មាធិការជាតិរៀបចំការបោះឆ្នោតប្រកបដោយសមភាព បើទោះជាដឹងថា រដ្ឋសភាបានបញ្ចប់ការទទួលពាក្យសុំជាសមាជិកគ.ជ.ប.ក៏ដោយ។ គណៈកម្មាធិការនេះ ដែលប្រមូលផ្តុំដោយបណ្តុំស្ត្រី បណ្តាញជេនឌ័រ និងអភិវឌ្ឍន៍ បណ្តាញបុរសកម្ពុជា និងអង្គការសង្គមស្ត្រី បានព្យាយាមយកញត្តិដែលទាមទារឲ្យមានវត្តមានស្ត្រីក្នុងគណៈកម្មាធិការជាតិរៀបចំការបោះឆ្នោត(គ.ជ.ប.)ទៅកាន់មន្ទីររដ្ឋសភា ទៅជូនគណបក្សប្រជាជនកម្ពុជានិងគណបក្សសង្គ្រោះជាតិនៅព្រឹកថ្ងៃនេះ ក៏ប៉ុន្តែក្រុមស្ត្រី ដែលមានគ្នាសរុបប្រមាណ៥០នាក់នោះត្រូវរារាំងនៅមន្ទីររដ្ឋសភាជាតិ និងនៅគណបក្សប្រជាជនកម្ពុជាមុននឹងអាចដាក់ញ្ញតិទៅកាន់គណបក្សសង្គ្រោះជាតិ។ ពួកគាត់ពាក់អាវស និងសរសេរអក្សរនៅពីក្រោយខ្នងថា ត្រូវការឲ្យមានសមភាពស្ត្រីនៅក្នុងគ.ជ.ប.។ ក្នុងញ្ញត្តិនោះ គណៈកម្មាធិការលើកស្ទួយស្ត្រីក្នុងវិស័យនយោបាយបានស្នើដល់រដ្ឋសភា និងគណបក្សនយោបាយទាំងពីរឲ្យផ្តល់សមភាពក្នុងភាពជាអ្នកដឹកនាំគ.ជ.ប.។ ជាក់ស្តែងបណ្តុំអង្គការស្ត្រីទាំងនេះទទូចថា ប្រសិនបើប្រធានគ.ជ.ប. ជាស្ត្រី អនុប្រធានត្រូវតែជាបុរស។ បន្ថែមពីនោះទៀត ក្នុងចំណោមបេក្ខជនបួនរូបមកពីគណបក្សនិមួយៗគួរតែមានស្ត្រីមួយទៅពីររូប។ នៅក្នុងសន្និសីទកាសែតក្រោយពីការព្យាយាមដាក់ញ្ញតិនោះ អ្នកស្រីរស់ សុភាព នាយិកាប្រតិបត្តិនៃអង្គការជេនឌ័រ និងអភិវឌ្ឍន៍ដើម្បីកម្ពុជាមានប្រសាសន៍ថា ការមិនយកចិត្តទុកដាក់ចំពោះបេក្ខភាពស្ត្រីក្នុងគ.ជ.ប.គឺជាការរារាំងដល់កិច្ចអភិវឌ្ឍនៅកម្ពុជា។ «បើសិនជាពេលនេះមិនមានការយកចិត្តទុកដាក់ឲ្យស្ត្រីវ័យក្មេង និងមនុស្សជំនាន់ក្រោយបានចូលរួមនៅក្នុងសមាសភាពស្មើគ្នានៅក្នុងគ.ជ.ប.ទេនោះ យើងពិតជាពិបាកនឹងឈានទៅដល់ការទទួលបាននូវលទ្ធផលសម្រាប់ភាពរុងរឿងរបស់ប្រទេសយើងណាស់»។ ការទាមទាររបស់ក្រុមមេដឹកនាំស្ត្រីនេះធ្វើឡើងដំណាលគ្នានឹងពេលដែលបញ្ចេញបញ្ជីឈ្មោះបេក្ខជនសមាជិកគ.ជ.ប.ដែលមានចំនួនសរុប២៤រូបក្រោយពីបញ្ចប់ការទទួលពាក្យរយៈពេលដប់ថ្ងៃ កាលពីថ្ងៃច័ន្ទ។ ក្នុងចំណោមបេក្ខជនទាំងនេះ មានស្ត្រីតែមួយរូបប៉ុណ្ណោះសម្រាប់ប្រកួតប្រជែងធ្វើជាសមាជិកថ្មីទាំង៩រូបនៃគ.ជ.ប.។ បេក្ខនារីនោះគឺលោកស្រីតែ ម៉ានីរ៉ុង អាយុ៦២ឆ្នាំ ដែលជាមន្ត្រីរាជការចូលនិវត្តន៍។ លោកស្រីធិតា ឃិះ នាយិកាអង្គការសីលការ សម្តែងការសោកស្តាយចំពោះអតុល្យភាពនេះ ហើយលោកស្រីព្រួយបារម្ភថា សមាជិកគ.ជ.ប. ទាំងប្រាំបួនរូបអាចសុទ្ធសឹងជាបុរស។ «សោកស្តាយមែនទែន។ ហើយខ្ញុំអាចទស្សទាយទុកជាមុនថា ៩នាក់នោះនឹងឈ្លោះគ្នាជាអលជី។ ដោះស្រាយបញ្ហាប្រហែលមានការរាំងស្ទះច្រើនពីព្រោះយើងដឹងហើយ នៅពេលដែលមួយក្រុមមានសុទ្ធតែជាបុរសច្រើនតែងមានបញ្ហាក្នុងការធ្វើការសម្រេចចិត្ត»។ វីអូអេបានព្យាយាមទាក់ទងសុំការបញ្ជាក់ពីអ្នកនាំពាក្យគណបក្សសង្គ្រោះជាតិ តែមិនអាចទាក់ទងបានទេនៅថ្ងៃនេះ ដោយសារទូរស័ព្ទរបស់ពួកលោករោទិ៍ដោយគ្មានអ្នកទទួល។ លោកឈឹម ផលវរុន អ្នកនាំពាក្យគណបក្សប្រជាជនកម្ពុជា ពន្យល់ថា កត្តាដែលសំខាន់នោះគឺពុំមានស្ត្រីស្ម័គ្រចិត្តដាក់បេក្ខភាពរបស់ខ្លួនជាសមាជិកគ.ជ.ប.ទេ។ «បើយើងចង់ឲ្យមាននារីក្នុងសមាសភាពគ.ជ.ប. ទាល់តែសាម៉ីខ្លួនជានារីនោះស្ម័គ្រចិត្តដាក់ពាក្យធ្វើជាបេក្ខនារី។ ហើយក្នុងចំណោម២៤នាក់នោះមានបេក្ខភាពជានារីតែម្នាក់ទេ។ តើយើងអាចបង្ខំគេម៉េច?» យ៉ាងណាក៏ដោយ ការទាមទាររបស់គណៈកម្មាធិការលើកស្ទួយស្ត្រីក្នុងវិស័យនយោបាយនេះធ្វើឡើងហាក់ដូចជាយឺតពេល នៅពេលដែលគណបក្សប្រជាជនកម្ពុជា និងគណបក្សសង្គ្រោះជាតិបានព្រមព្រៀងគ្នាខាងនយោបាយលើការទទួលយកបេក្ខជនមួយចំនួនរួចទៅហើយ។ ក្រុមមេដឹកនាំសង្គមស៊ីវិលសម្រាប់ស្ត្រីអះអាងថា នឹងខ្លួននឹងបន្តធ្វើការតស៊ូទាមទារបន្តទៀត មុនពេលការជ្រើសរើសសមាសភាពគ.ជ.ប.ថ្មីជាផ្លូវការចុងក្រោយដោយរដ្ឋសភានៅថ្ងៃទី១៣ខែមេសា។ ដោយឡែក គណបក្សទាំងពីរនឹងត្រូវជជែកគ្នាទៀតនៅថ្ងៃពុធស្អែកនេះលើសមាសភាពគ.ជ.ប.នេះ៕